Diari Oficial de la Generalitat Valenciana


Sumari del DOGV 2462, del 03-03-1995 (1995/834025)

RESOLUCIÓ de 5 de gener de 1995, de la Direcció General d'Ordenació i Innovació Educativa, per a l'execució del que disposa l'Ordre de 25 de novembre de 1994, de la Conselleria d'Educació i Ciència, per la qual s'aprova un projecte editorial per a l'Educació Secundària Obligatòria.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2462

Data del DOGV
:   03-03-1995

Secció del DOGV
:   ALTRES DISPOSICIONS

Número del document
:   1995/834025


Data del document
:   05-01-1995

Organisme emissor
:   Conselleria de Educació i Ciència

Tipus de document
:   Resolució

Anàlisi jurídica

RESOLUCIó de 5 de gener de 1995, de la Direcció General d'Ordenació i Innovació Educativa, per a l'execució del que disposa l'Ordre de 25 de novembre de 1994, de la Conselleria d'Educació i Ciència, per la qual s'aprova un projecte editorial per a l'Educació Secundària Obligatòria.   
L'Ordre de 25 de novembre de 1994, de la Conselleria d'Educació i Ciència (DOGV de 04.01.95), autoritza el llibre de text Per a convèncer com a material curricular per a tercer curs d'Educació Secundària Obligatòria, i homologa la primera edició-1994 de Tàndem-Tabarca, llevat del text 3 (pàgina 26), el text 9 (pàgina 31), el text 10 (pàgina 32) i el text 11 (pàgina 32), als quals no se'ls concedeix l'esmentada autorització.  
L'esmentada ordre disposa que la Direcció General d'Ordenació i Innovació Educativa adopte les mesures necessàries per al seu compliment, especialment pel que fa l'adequació del material imprés a allò autoritzat.  
Per tot això, aquesta direcció general resol:  
1. El llibre de text Per a convèncer, editat per Tàndem-Tabarca, pot ser utilitzat com a material curricular en tots els centres docents públics i privats de la Comunitat Valenciana, després de fer-hi la supressió o la substitució dels textos números 3, 9, 10 i 11, que figuren en les pàgines 26, 31 i 32 de la primera edició 1994, d'acord amb el que disposa l'Ordre de 25 de novembre de 1994, de la Conselleria d'Educació i Ciència.  
2. Els exemplars de l'esmentat llibre en què no hagen sigut suprimits els textos no autoritzats que s'han esmentat abans, no podran ser utilitzats com a material curricular en els centres docents de la Comunitat Valenciana, sense perjudici del que estableixen els tres números següents respecte als exemplars adquirits per tercers abans de la data d'aquesta resolució i sense que hagen sigut suprimits per l'editorial els textos no autoritzats.  
3. En tots els exemplars del llibre de text a què es refereix l'apartat anterior, que hi haja a qualsevol de les dependències dels centres docents públics de titularitat de la Generalitat Valenciana i que siguen de la seua propietat, el director del centre hi estendrà una diligència en la pàgina on consta la nota relativa a la seua homologació com a material curricular, a continuació de l'esmentada nota, amb aquest contingut literal:  
«Diligència: per la qual es fa constar que l'Ordre de 25 de novembre de 1995, de la Conselleria d'Educació i Ciència (DOGV 04.01.95), denega l'autorització com a material curricular dels textos números 3, 9, 10 i 11 d'aquest llibre que consten en les pàgines 26, 31 i 32. En conseqüència, queden anul·lats els esmentats textos en el present exemplar mitjançant aquesta diligència.  
El director del centre.»  
A més, cadascun dels quatre textos no autoritzats serà inutilitzat per qualsevol procediment que n'impedesca la lectura, i al marge s'hi consignarà l'expressió «Anul.lat». Els exemplars del llibre diligenciats i amb els textos anul·lats, d'acord amb el que s'ha indicat, podran ser utilitzats com a material curricular.  
4. El centres docents no compresos en el número anterior que tinguen exemplars del llibre a què es refereix el número 2, i vulguen utilitzar-los com a material curricular hauran d'inutilitzar prèviament els textos no autoritzats pel procediment indicat en el número 3 anterior. En aquests casos, la diligència l'estendrà el director del mateix centre, qui a més supervisarà la inutilització dels textos.  
5. Els alumnes i les altres persones que siguen propietaris d'exemplars del llibre a què es refereix el número 2 d'aquesta resolució, podran sol·licitar, a la direcció del centre docent a què pertanyen, la inutilització dels textos no autoritzats i la diligència del llibre, pel procediment indicat abans, per tal que puga ser utilitzat com a material curricular.  
6. La Direcció Territorial d'Educació traslladarà la present resolució als directors dels centres docents, perquè en prenguen coneixement i per al seu compliment.  
7. La Inspecció Educativa vetlarà pel compliment exacte de l'ordre esmentada i d'aquesta resolució.  
8. Es faculta els directors territorials d'Educació per a adoptar les mesures necessàries en relació amb l'execució del que disposa la present resolució.  
Contra aquesta resolució, que no posa fi a la via administrativa, les persones interessades podran interposar un recurs ordinari, davant del conseller d'Educació i Ciència, en el termini d'un mes comptat des de l'endemà de la seua publicació en el Diari Oficial de la Generalitat Valenciana, d'acord amb el que disposen els articles 107 i 114 de la Llei 30/1992, de 26 de novembre, de Règim jurídic de les Administracions Públiques i del Procediment Administratiu Comú.  
València, 5 de gener de 1995.- El director general d'Ordenació i Innovació Educativa: Guillem Badenes i Franch.